Georgi lint

**Georgi lint** on kahevärviline dekoratsioon, mida kasutatakse Püha Georgi ordenil, Georgi ristil või iseseisvalt.

Georgi lint oli algselt kollane riba, mida läbisid kolm musta triipu, hiljem asendus kollane värv oranžiga, kuna nii nägi ette 1913. aasta Püha Georgi ordeni statuut.

## Ajalugu

Keisrinna Katariina II asutas 1769. aastal Püha Georgi Suurkannataja ja Võitja ordeni. See oli prestiižne orden, mis ette nähtud vaid ohvitseridele ja kindralitele, kes on lahingus eriliselt silma paistnud. Venemaa ordenite nimekirja kuulus seitse ordenit, millest kuus moodustasid hierarhilise süsteemi, aga Georgi orden sellesse süsteemi ei kuulunud, seda ei olnud võimalik saada rutiinses korras, liikudes teenistuses aste-astmelt ülespoole, seda pälviti vaid kangelasteo eest lahingus. Tunnustuse pälvinut eelistati edutamisel, samuti ülendati kõik Georgi kavalerid pärusaadli seisusse.

Bolševikud kaotasid 1917. aastal Georgi nime kandvad autasud, kuid II maailmasõja ajal võeti selle värvid taas kasutusele, Georgi lint ilmus Punaarmee kaardiväediviiside sümboolikasse. 1943. aastal asutatud Kuulsuse Ordeni lint sarnanes Georgi ordeni ja risti lindiga. Samuti oli Georgi värvides 1945. aastal asutatud medali Võidu eest Saksamaa üle Suures Isamaasõjas 1941–1945 lint.

Georgi orden taastati 2000. aastal.

Georgi linti hakati uuesti populariseerima Venemaal 2005. aasta võidupäeva eel. Ukraina oranži revolutsiooni järel võeti püha Georgi sümboolika ja ordeni värvides lint taas kasutusele, seda hakati seostama Vene patriotismiga ning vastuseisuga Ukraina oranžile revolutsioonile.

## Tähendus
Lindi algne värvivalik tulenes sõjaväelisest taustast: oranž tähistab tuld ja must püssirohtu. Oranž on ka püha Georgi  värv. 

Uuemal ajal on leidnud semiootik Mihhail Lotman, et Vladimir Putin vajas Vene rahva koondamiseks sümbolit, mis poleks ei rahvuslik ega ideoloogiline, vaid suurriiklik. Eestlased võivad samas pidada lindi kandmist imperialistliku ja separatistliku suhtumise näitamiseks, vastandumisena Eesti Vabariigile.

## Keelustamine
Ukraina parlament keelustas 2017. aastal Georgi lindi demonstreerimise või kandmise (kasutajat ähvardab rahatrahv või arest), kuna seda sümboolikat tõlgendatakse Venemaa agressioonina. Läti seim keelustas (trahvi ähvardusel) lindi kandmise avalikel üritustel, koosolekutel, marssidel ja pikettidel, põhjendades seda viitena Venemaa agressioonile Ida-Ukrainas, kus sellest sai Venemaa hübriidsõja sümbol.

2022. aasta kevadel võttis Eesti Vabariigi riigikogu vastu vaenusümbolite keelamise eelnõu, kus oli määratletud ka Georgi lint, ja määras rikkumise korral karistuseks kuni 300 trahviühikut ehk 1200 euro suuruse trahvi või aresti. 

## Kavalerid
Georgi kavaleride seas oli üksikuid vaimulikke, arste ja sõjaväeametnikke. Ainsa naisena on Georgi ordeni 4. järgu sõjaliste teenete eest (asendas lahingus langenud pataljonikomandöri) pälvinud 105. Orenburgi polgu halastajaõde Raissa Ivanova. Carl Gustav Emil Mannerheim sai tunnustuse 1915. aastal.

## Galerii

Pilt:Russian Standard St George 1817.jpg|Georgi lint kürassiiride rügemendi lipul (1817) dekoratsioonina 
Pilt:Cross of St George 3rd class.jpg|Püha Georgi ordeni 3. klass
Pilt:Za pobedu nad germaniej.jpg|Georgi lint medalil "Võidu eest Saksamaa üle 1941–1945"
Pilt:Order of Glory 3rd class.jpg|Kuulsuse ordeni 3. klass
Pilt:Order of St. George, 4th class RF.jpg|Venemaa Föderatsiooni Püha Georgi ordeni 4. klass
Pilt:Georgievskaya lentochka.jpg|Georgi lint autoantennil Moskvas mais 2008
Pilt:Flag of the St George Ribbon.svg|Georgi lindi värvid
Pilt:2014-05-09. День Победы в Донецке 233.jpg|9. mai 2014 Donetskis Ukrainas
Pilt:2014-05-09. День Победы в Донецке 353.jpg|Vostoki pataljoni liikmed, kellel on käises Georgi lint
Pilt:1985 CPA 5622.jpg|Suure Isamaasõja lõpu 40. aastapäevaks välja antud postkaart Georgi lindiga


## Vaata ka

* sirp ja vasar
* viisnurk
* haakrist

## Viited

## Välislingid
*"Georgi lint" võib teid Venemaal vägivallast päästa! "Reporter", 14. juuni 2013